P. Hrušovský, predseda NR SR: (2005-11-09):
Otváram rozpravu. Konštatujem, že do rozpravy sa nehlási z prítomných pánov poslancov žiaden, preto prerušujem rokovanie o tomto bode programu. Ďakujem podpredsedovi vlády, pani poslankyni Demeterovej. Poprosím pána guvernéra Národnej banky Slovenska, aby z poverenia Národnej banky uviedol správu o menovom vývoji v Slovenskej republike za I. polrok 2005 (tlač 1306). Pán guvernér, máte slovo. I. Šramko, guvernér Národnej banky Slovenska: Ďakujem pekne za slovo. Vážený pán predseda Národnej rady, vážené panie poslankyne, vážení páni poslanci, dámy a páni, predkladám podľa § 3 ods. 1 zákona o Národnej banke Slovenska správu o menovom vývoji v Slovenskej republike za I. polrok 2005. Priaznivý makroekonomický vývoj slovenskej ekonomiky už v minulom roku bol podporený vstupom Slovenska do Európskej únie, ale aj ekonomickými reformami, ako bola daňová a sociálna reforma či reforma verejnej správy. Prvý polrok 2005 nadviazal na tento pozitívny trend, keď sa okrem iného začali napĺňať princípy dôchodkovej reformy a pokračovala aj konsolidácia verejných financií. V súvislosti so spomínaným vstupom Slovenska do Európskej únie prijala Slovenská republika záväzok stať sa v budúcnosti plnohodnotným členom menovej únie. NBS sa v spolupráci s vládou začala pripravovať na splnenie maastrichtských kritérií a na organizačno-technické zabezpečenie budúceho prijatia spoločnej meny. Všetky kroky procesu zavádzania spoločnej meny sú predmetom Národného plánu zavedenia eura v Slovenskej republike, ktorý bol schválený v júni Bankovou radou NBS a v júli vládou Slovenskej republiky. V súlade s týmto harmonogramom by Slovensko najneskôr do júna 2006 malo vstúpiť do mechanizmu výmenných kurzov ERM II. Splnenie inflačného a kurzového maastrichtského kritéria je obsiahnuté aj v Stratégii menovej politiky, ktorá už od roku 2005 bola definovaná pre celý strednodobý horizont ako inflačné cielenie v podmienkach ERM II, pričom základnou kotvou menovej politiky je stanovenie cieľovej hodnoty pre vývoj inflácie v každom roku. Vážené dámy, vážení páni, dovoľte mi v krátkosti zhodnotiť makroekonomický vývoj a predovšetkým vývoj inflácie v prvom polroku tohto roku a oboznámiť vás s očakávaniami Národnej banky Slovenska do konca roku 2005. V oblasti cien došlo v januári k výraznému zníženiu ich dynamiky, tak ako to bolo Národnou bankou Slovenska avizované. V prvom polroku sa inflácia pohybovala nad 2 % a jej vývoj bol ovplyvnený jednak volatívnym vývojom pohonných hmôt predovšetkým v dôsledku situácie na medzinárodných trhoch s ropou, ako aj zhodnocovaním výmenného kurzu dolára voči slovenskej mene. Pozitívny vplyv dlhodobej apreciácie výmenného kurzu najmä voči euru, zvyšujúcej sa konkurencie v maloobchode v súvislosti s otvorením trhov po vstupe do Európskej únie, ako aj nezmenená úroveň nepriamych daní a pomalšie zvyšovanie regulovaných cien energií v porovnaní s predchádzajúcim rokom sa prejavili na spomaľovaní rastu cien takmer v priebehu celého prvého polroku roku 2005. Pokračovanie trendu dynamicky rastúcej ekonomiky aj v tomto roku naznačujú zverejnené údaje za hrubý domáci produkt v prvom polroku roku 2005, ktorý vzrástol o 5,1 % v stálych cenách. Popri spotrebe domácností sa výrazným stimulom hospodárskeho rastu stali aj investície, pričom tlmiaco na nárast ekonomiky pôsobil čistý vývoz ovplyvnený rýchlejším rastom dovozu tovarov a služieb v porovnaní s ich vývozom. Súčasné očakávania vývoja ekonomického rastu na koniec roka je v súlade s poslednou zverejnenou strednodobou prognózou centrálnej banky, kde by mal pokračovať ekonomický rast. Nedávno ohlásené zvyšovanie regulovaných cien zemného plynu a tepla však ovplyvnilo predpokladaný koncoročný vývoj inflácie. V dôsledku toho by sa inflácia na konci roka mala pohybovať mierne nad hornou hranicou inflačného pásma alebo inflačného cieľa Národnej banky Slovenska na rok 2005. Napriek tomu, že zvýšenie regulovaných cien je mimo pôsobnosti centrálnej banky, musí Národná banka Slovenska však brať pri menovom politickom rozhodovaní do úvahy ich možné sekundárne dopady. Dovoľte mi na záver skonštatovať, že na základe doterajšieho vývoja a dostupných informácií je reálne predpokladať pokračovanie ekonomického rastu a stabilizácie inflácie aj v ďalšom období. Nevyhnutnou podmienkou takéhoto vývoja a splnenia kvalifikačných kritérií pre vstup do eurozóny je však pokračujúca konsolidácia verejných financií a umiernený mzdový vývoj. Vážené dámy, vážení páni, ďakujem za pozornosť.